Imtella' Frar 1, 2021 Rapport: Maria Muscat Skont studju dwar l-Oċeani ppublikat ftit tal-jiem ilu min-Nazzjonijiet Magħquda, ħareġ li minkejja li l-użu tal-plastik żdied b'għoxrin darba fuq is-snin sittin, l-ammont ta' plastik fil-baħar baqa' l-istess. Prof Alan Deidun, li huwa ambaxxatur tal-oċeani f'isem Malta, u li ħa sehem f'dan l-istudju globali, qal li t-tħassib hu li dan il-plastik jew qed jitfarrak f'biċċiet u mhux jidher jew li qed jittiekel mill-ħlejjaq tal-baħar. Kull sena, huwa stmat li fil-baħar jintrema mat-tmien miljun tunellata ta' plastik. L-istudju msejjaħ World Oceans Assessment 2 li jsir kull għaxar snin, juri li meta mqabbel mas-snin sittin, il-produzzjoni tal-plastik żdiedet b'għoxrin darba iktar, iżda din iż-żieda minn sena għal sena mhux qed tkun riflessa fir-rimi ta' plastik fil-baħar, bil-Professur Deidun jgħid li x-xjentisti u l-esperti li flimkien miegħu wettqu dan l-istudju, qed jistaqsu fejn qed imur dan il-plastik. "Qed nissuspettaw, li l-plastiks qed isiru iktar żgħar u allura mhux jinstabu, qed jittieklu mill-ħlejjaq tal-baħar, li l-plastiks qed jinġarru f'partijiet tal-baħar fejn il-bniedem ma tantx imur bħal fl-Antartiku jew l-Artiku." Mistoqsi għaliex il-plastik mhux jonqos meta qed isir tant riċiklaġġ f'diversi pajjiżi madwar id-dinja, inkluż fl-Ewropa, Prof Deidun qal li r-riċiklaġġ tal-plastik mhuwiex biżżejjed. "Ir-riċiklaġġ waħdu mhux se jwasslna, u ngħidlek għala, għax mhux se nilħqu rati għoljin, minħabba reżistenza tal-kultura, aħjar reduce u reuse, inqas dipendenza ta' plastik fl-ewwel lok." Prof Deidun qal li kull sena mal-500 biljun ta' plastik jiġi prodott madwar id-dinja u li jintuża biss għal kwarta, bħalma huma l-boroż. Prof Deidun qal li bħalma kien sar suċċess meta kien hemm il-problema tat-toqba fl-ożonu, liema sfida ingħelbet għax naqas il-gass CFC fl-arja, jemmen li b'iktar enfasi fuq il-media, u kampanji edukattivi, jonqos l-ammont ta' plastik u allura b'mod naturali, jonqos ir-rimi ta' plastik fil-baħar.